Til kontaktpersonerne for

Regionernes Videncenter for

Miljø og Ressourcer

**Invitation til kursus i Indledende undersøgelser og kortlægning**

Regionernes Videncenter for Miljø og Ressourcer (VMR) afholder kursus i ***Indledende undersøgelser og kortlægning*** fra

**tirsdag den 17. juni 2025 kl. 9.30** til og med

**onsdag den 18. juni kl. 16.00**

**på Haraldskær, Sinatur Hotel & Konference,** Skibetvej 140, 7100 Vejle.

**Kursusindhold**

Formålet med kurset er at give deltagerne indblik i de betydende forhold, der gør sig gældende, når man selv skal stå for en indledende forureningsundersøgelse, kortlægning og risikovurdering. Det kan også være, at man som fagperson skal vurdere materiale og forslag fra en rådgiver til en forureningsundersøgelse betalt af en privat bygherre (frivillig sag) eller bidrage til en byggetilladelse på en forurenet grund.

Kurset vil give et grundigt indblik i metode og tilgang ved indledende undersøgelser af en forurenet grund. Hvordan skaffes et overblik over aktiviteter og brancher? Hvad lægges der vægt på, når man skal udarbejde et undersøgelsesoplæg? Hvordan undersøges og beskrives geologi, jord, grundvand og poreluft i tilstrækkeligt omfang? Hvilke stoffer skal være i fokus, og hvordan laves forarbejdet til en robust risikovurdering?

Målgruppen er regionale sagsbehandlere, der ikke har et indgående forhåndskendskab til indledende undersøgelser og kortlægning, men de lidt mere erfarne kolleger på området er selvfølgelig også velkomne.

**Undervisere**

Kurset afholdes af et erfarent og engageret team fra Danske Miljørådgivning A/S (DMR), der kombinerer stærk faglighed med praksisnær undervisning.

**Per Loll** (facilitator og underviser) har 26 års bred brancheerfaring og en rolle som udviklingsleder og sparringspartner på en bred vifte af projekter. Han brænder for at skabe et trygt og engagerende læringsrum med varierende undervisningsteknikker, der gør ny viden anvendelig i praksis.

**Susanne Boje Mogensen** (kursusplanlægger og underviser) har næsten 23 års erfaring med forureningsundersøgelser og en stærk baggrund i prøvetagning, konceptuel forståelse og risikovurdering. Hun brænder for at formidle kompleks viden på en visuel og letforståelig måde og anvender faciliteringsteknikker og praktiske øvelser til at styrke deltagernes forståelse.

**Nanna Muchitsch** (kursusplanlægger og underviser) har 18 års erfaring med forureningsundersøgelser. I sin rolle som fagchef kombinerer hun projektledelse og faglig sparring med en dyb forståelse af både de faglige og administrative aspekter af forureningsundersøgelser. Via erfaring med faglige oplæg og undervisning, både internt og eksternt, sikrer hun et højt niveau af vidensdeling og samarbejde.

**Helene Møller Juhl** (kursusplanlægger og underviser) har 17 års erfaring med forureningsundersøgelser. Hun har stor ekspertise i hele processen, men brænder specielt for at styre og koordinere undersøgelsesforløbet fra start til slut. Dertil vægter hun en god klar kommunikation og en pædagogisk formidling, der sikrer, at viden let kan omsættes til praksis.

Sammen skaber teamet et kursusforløb, hvor teori, praksis og dialog går hånd i hånd, så deltagerne får konkrete værktøjer til deres videre arbejde.

**Kursusleder**: Kurt Møller, VMR

**Omkostninger**

VMR afholder alle omkostningerne til kurset, overnatning samt forplejning. Deltagerne betaler selv for transporten.

**Tilmelding**

Tilmelding skal ske på mail til Kit Jespersen: [kij@regioner.dk](mailto:kij@regioner.dk) **senest fredag den 25. april 2025.**

Vi forventer, at de tilmeldte deltagere er til stedeunder **hele kurset**. Hvis dette **ikke** er tilfældet, skal det fremgå af tilmeldingen.

Som en del af undervisningen vil der blive arbejdet med gennemgående cases og udført interaktive øvelser, så **kursisterne skal selv medbringe pc’er.**

Hvis der er spørgsmål så kontakt endelig undertegnede.

Med venlige hilsner

Kurt Møller

***Persondata***

*Dit navn, evt. titel og firma vil optræde på deltagerlisten til dette arrangement. Del-tagerlisten er tilgængelig for arrangøren og de øvrige deltagere på selve arrangementet i form af en fysisk deltagerliste. Hvis du afmelder dig arrangementet, vil dine oplysninger ikke fremgå af deltagerlisten.*

**Program *(foreløbigt)***

**Tirsdag den 17. juni**

***09.30-10.00 Ankomst og morgenmad***

10.00-10.30 Velkommen og introduktion

10.30-11.00 Undersøgelsesformål, brancher, aktiviteter og stoffer

***11.00-11.10 Pause***

11.10-11.55 Øvelse – brancher, aktiviteter og stoffer

11.55-12.30 Besigtigelse og geologi

***12.30-13.30 Frokost***

13.30-14.00 Øvelse – geologi

14.00-14.35 Kemiske stoffer og konceptuel forståelse

14.35-15.00 Øvelse – Konceptuel forståelse

***15.00-15.20 Pause***

15.20-15.40 Opsamling på opgave om konceptuel forståelse

15.40-16.00 Undersøgelsesoplæg del 1

16.00-16.30 Øvelse – Undersøgelsesoplæg del 1

**16.30-16.35 *Kort pause***

16.35-17.35 Øvelse – Undersøgelsesoplæg del 2, inkl. intro og opsamling

17.35-17.45 Opsamling på dagens indtryk

***19.00- Middag og hygge***

**Onsdag den 18. juni**

***-08.30 Morgenmad***

8.30-8.45 Øvelse – Kommunikation

8.45-9.15 Rollefordeling, kommunikation, feltinstruks og prøvetagning

9.15-10.00 Øvelse – Feltinstruks og kommunikation med prøvetager og opsamling

***10.00-10.15 Pause***

10.15-10.55 Øvelse – Poreluftresultater og konceptuel forståelse, intro og opsamling

10.55-11.35 Øvelse – Resultater (jord og grundvand) og konceptuel forståelse

11.35-12.00 Opsamling på konceptuel forståelse og drøftelser om risikovurdering

***12.00-13.00 Frokost***

13.00-13.15 Risikovurdering ift. kontakt og indeluft

13.15-13.40 Øvelse - Risikovurdering ift. indeluft, inkl. opsamling

13.40-13.55 Risikovurdering ift. overfladevand og grundvand

13.55-14.20 Øvelse - Risikovurdering ift. grundvand, inkl. opsamling

14.20-14.45 Afrapportering

***14.45-15.00 Pause***

15.00-15.25 Den administrative afgørelse (med regionsmedarbejder)

15.25-15.45 Øvelse – Administrative afgørelser for den gennemgående case

15.45-16.00 Afslutning og kort mundtlig kursusevaluering (Kurt Møller, VMR)